Tog was die oomblik toe Osaka haar trofee en wennerstjek van $3.8 miljoen ontvang het, waarskynlik glad nie soos sy dit verwag het nie. Die Amerikaanse skare het toe hul frustrasie met die skeidsregter Carlos Ramos te kenne gegee deur te boe terwyl Osaka op die podium gestaan het. Ramos het aan die kant gestaan.
Die toeskouers was ontevrede nadat Ramos in die tweede pot van die tweede stel vir Williams ’n waarskuwing gegee het nadat hy beslis het sy het die gedragskode oortree. Ramos het opgemerk hoe haar afrigter, Patrick Mouratoglou, vir haar boodskappe met handgebare uit die spelershokkie stuur. Die skeidsregter het haar 'n waarskuwing gegee.
Dié waarskuwing het Williams nie aangestaan nie en sy het haar misnoeë met die skeidsregter te kenne gegee. Sy het Ramos daarvan beskuldig dat hy ’n “leuenaar” is en “ ’n dief omdat jy ’n punt van my steel”.
Met die tweede stel op 4-3 in Osaka se guns, het Ramos vir Williams daarvoor met ’n pot gestraf om die telling tot 5-3 te rek nadat sy vroeër ook haar raket stukkend geslaan het en met 'n punt daarvoor gestraf is.
“Ek is hier om vir vroue se regte en gelykheid te veg. Vir my om ‘dief’ te sê en vir hom om ’n pot by my te vat, het my laat voel of dit ’n seksistiese aanmerking was.”
Tussen al die chaos deur het Osaka komkommerkoel gebly. In die eerste stel het sy vroeg (op 2-1) reeds deurgebreek ná ’n dubbelfout deur Williams, en nooit haar voorsprong laat gly nie.
“Ek weet almal het vir Serena geskree en ek is jammer dat dit só moes eindig,” het Osaka na die tyd gesê.
“Dit was altyd my droom om teen Serena in die eindstryd van die Amerikaanse Ope te speel. Ek is baie dankbaar dat ek teen jou kon speel.”
Die WTA, die wêreldbeheerliggaam vir vrouetennis, het ná die eindstryd gesê hy sal die voorvalle op die baan ondersoek. Williams kan deur tugstappe in die gesig gestaar word. – Reuters